Document ID: 32009R1097

UREDBA KOMISIJE (ES) št. 1097/2009
z dne 16. novembra 2009
o spremembi Priloge II k Uredbi Evropskega parlamenta in Sveta (ES) št. 396/2005 glede mejnih vrednosti ostankov za dimetoat, etefon, fenamifos, fenarimol, metamidofos, metomil, ometoat, oksidemeton-metil, procimidon, tiodikarb in vinklozolin v nekaterih proizvodih ali na njih
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 396/2005 Evropskega parlamenta in Sveta z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) v povezavi s členom 15(1)(a) ter člena 49(2) Uredbe,
ob upoštevanju naslednjega:
(1)
Za dimetoat, etefon, fenamifos, fenarimol, metamidofos, metomil, ometoat, oksidemeton-metil, procimidon, tiodikarb in vinklozolin so mejne vrednosti ostankov (MRL) določene v Prilogi II k Uredbi (ES) št. 396/2005.
(2)
Na voljo so novi podatki o strupenosti, izpostavljenosti potrošnikov ali pričakovanih ostankih pesticidov, ki kažejo, da bi MRL lahko vzbujale skrb za varstvo potrošnikov.
(3)
V mnenju z dne 20. oktobra 2008 (2) o dimetoatu in ometoatu je Agencija zlasti ugotovila, da pri sedanjih MRL za glavnato zelje, solato, cvetačo, češnje, pšenico, grah s stroki in brstični ohrovt obstaja tveganje, da se presežeta sprejemljivi dnevni vnos in akutni referenčni odmerek za eno ali več potrošniških skupin. Zato je treba znižati sedanje MRL za navedene pridelke.
(4)
V mnenju z dne 15. septembra 2008 (3) o etefonu je Agencija ugotovila, da pri sedanjih MRL za ananas, ribez, grozdje in paprike obstaja tveganje, da se preseže akutni referenčni odmerek za eno ali več potrošniških skupin. Zato je treba znižati sedanje MRL za navedene pridelke.
(5)
V mnenju z dne 15. septembra 2008 (4) o fenamifosu je Agencija ugotovila, da pri sedanjih MRL za banane, korenje, paprike, kumare, melone, glavnato zelje in sladkorno peso obstaja tveganje, da se presežeta sprejemljivi dnevni vnos in akutni referenčni odmerek za eno ali več potrošniških skupin. Zato je treba znižati sedanje MRL za navedene pridelke.
(6)
V mnenju z dne 15. septembra 2008 (5) o fenarimolu je Agencija ugotovila, da pri sedanjih MRL za banane, paradižnike in paprike obstaja tveganje, da se preseže akutni referenčni odmerek za eno ali več potrošniških skupin. Zato je treba znižati sedanje MRL za navedene pridelke.
(7)
V mnenju z dne 15. septembra 2008 (6) o metamidofosu je Agencija ugotovila, da pri sedanjih MRL za marelice, fižol s stroki in sladkorno peso obstaja tveganje, da se preseže akutni referenčni odmerek za eno ali več potrošniških skupin. Zato je treba znižati sedanje MRL za navedene pridelke.
(8)
V mnenju z dne 26. septembra 2008 (7) o metomilu in tiodikarbu je Agencija ugotovila, da pri sedanjih MRL za grozdje, glavnato zelje, solato, cvetačo, krompir, paradižnike, jajčevce, kumare, grenivke, pomaranče, limone, limete, mandarine, breskve, slive, paprike, jabolka, hruške, kutine, banane, mango, ananas, korenje, gomoljno zeleno, redkve, podzemno kolerabo, melone in lubenice, orjaške buče, sladko koruzo, brokoli, listni ohrovt, kolerabico, endivijo, por in sladkorno peso obstaja tveganje, da se presežeta sprejemljivi dnevni vnos in akutni referenčni odmerek za eno ali več potrošniških skupin. Zato je treba znižati sedanje MRL za navedene pridelke.
(9)
V mnenju z dne 16. septembra 2008 (8) o oksidemeton-metilu je Agencija ugotovila, da pri sedanjih MRL za brstični ohrovt, glavnato zelje, kolerabico, solato in druge solatnice, vključno Brassicacea, ječmen, oves in sladkorno peso obstaja tveganje, da se presežeta sprejemljivi dnevni vnos in akutni referenčni odmerek za eno ali več potrošniških skupin. Agencija je tudi ugotovila, da bi se najnižja meja analitične določitve (LOD) lahko tehnično znižala in s tem znižanjem bi se izboljšal nadzor. Zato je treba znižati sedanje MRL za brstični ohrovt, glavnato zelje, kolerabico, solato in druge solatnice, vključno Brassicacea, ječmen, oves in sladkorno peso ter LOD za vse druge pridelke.
(10)
V mnenju z dne 21. januarja 2009 (9) o procimidonu je Agencija ugotovila, da pri sedanjih MRL za marelice, grozdje, jagode, maline, kivi, solato in motovilec, paradižnike, paprike, jajčevce, kumare, kumarice za vlaganje, bučke, breskve, slive, hruške, melone in lubenice, orjaške buče, endivijo, rukolo, vitlof, fižol s stroki, sončnično seme, seme oljne ogrščice, sojo in proizvode živalskega izvora obstaja tveganje, da se presežeta sprejemljivi dnevni vnos in akutni referenčni odmerek za eno ali več potrošniških skupin. Zato je treba znižati sedanje MRL za navedene pridelke.
(11)
V mnenju z dne 16. septembra 2008 (10) o vinklozolinu je Agencija ugotovila, da pri sedanjih MRL za jabolka, hruške, namizno grozdje, endivijo, jajčevce, kitajski kapus, slive, marelice, solato, ribez, vitlof, jagode, fižol, hmelj, seme oljne ogrščice, korenje, šalotko, spomladansko čebulo, orjaške buče, bamijo, krešo, rukvico in druge solatnice ter melone in lubenice obstaja tveganje, da se presežeta sprejemljivi dnevni vnos in akutni referenčni odmerek za eno ali več potrošniških skupin. Zato je treba znižati sedanje MRL za navedene pridelke.
(12)
Primerno je, da se določijo nove MRL, ki upoštevajo mnenja Agencije. Nove MRL, ki jih priporoča Agencija, temeljijo na obstoječih registriranih načinih kmetijske uporabe, pri katerih so vrednosti ostankov nižje, če teh ni, pa na LOD. Za etefon na ananasih ta uredba določa MRL, ki je ni priporočila Agencija, ampak jo je utemeljeno mnenje Agencije navedlo kot varno.
(13)
Skupnost se je prek Svetovne trgovinske organizacije posvetovala s trgovinskimi partnerji o novih mejnih vrednostih ostankov in upoštevala njihove pripombe k tem vrednostim.
(14)
Preden se spremenjene MRL lahko uporabljajo, je treba določiti primeren rok, v katerem se države članice in zainteresirane strani lahko pripravijo na izpolnjevanje novih zahtev ob spremembi MRL.
(15)
Prilogo II k Uredbi (ES) št. 396/2005 je zato treba ustrezno spremeniti.
(16)
Da se omogoči normalno trgovanje s proizvodi ter njihova predelava in potrošnja, Uredba določa prehodne ukrepe za proizvode, ki so bili zakonito proizvedeni pred spremembo MRL in za katere je iz mnenj EFSA razvidno, da je ohranjena visoka raven varstva potrošnikov.
(17)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa mu nista nasprotovala -
SPREJELA NASLEDNJO UREDBO:
Člen 1
Priloga II k Uredbi (ES) št. 396/2005 se spremeni v skladu s Prilogo k tej uredbi.
Člen 2
Za aktivne snovi in proizvode z naslednjega seznama se Uredba (EC) št. 396/2005, kakršna je bila, preden je bila spremenjena s to uredbo, še naprej uporablja za proizvode, ki so bili proizvedeni pred 7. junijem 2010:
(a)
dimetoat: češnjev sok, pšenica po skladiščenju, zamrznjeni grah s stroki;
(b)
etefon: konzerviran ananas, ananasov sok, konzervirane paprike;
(c)
fenarimol: paradižnikov sok, konzervirane paradižnike, konzervirane paprike;
(d)
metamidofos: marelični sok, konzervirane marelice in zamrznjeni fižol s stroki;
(e)
metomil/tiodikarb: rozine in konzervirane breskve;
(f)
oksidemeton-metil: seme oljnic, žita, mleko v prahu, čaj, vino, sokovi, konzervirano, zamrznjeno in sušeno sadje in zelenjava, lupinarji;
(g)
procimidon: seme oljnic, konzervirane breskve, paradižniki, pomarančni sok in rozine;
(h)
vinklozolin: malinov sok, jabolčni sok, kutinov žele, hruškov sok, konzervirane marelice, marelični sok.
Člen 3
Ta uredba začne veljati dvajseti dan po objavi v Uradnem listu Evropske unije.
Uporablja se od 7. junija 2010.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. novembra 2009

Labels: 0
3
17
20